2022. gada 28. janvārī

37. Junioru Pasaules čempionātā abi Latvijas “Junioru” sieviešu dueti uz goda pjedestāla

Piektdien, 28. janvārī Vācijas pilsētā Vinterbergā tika aizvadīta 37. Junioru Pasaules čempionāta pirmā sacensību diena, kurā par godalgām cīnījās “Junioru” vīrieši, kā arī “Junioru” sieviešu divvietīgās ekipāžas.

“Junioru” sieviešu divvietīgo ekipāžu konkurencē abas Latvijas ekipāžas uz goda pjedestāla. Marta Robežniece/Kitija Bogdanova pirmajā braucienā uzrādīja otro labāko finiša laiku. Savukārt otrajā braucienā duetam labākais rezultāts, kas divu braucienu summā sportistēm garantēja vietu uz goda pjedestāla otrā pakāpiena.

Otrai Latvijas ekipāžai Viktorijai Ziediņai/Selīnai Elizabetei Zvilnai abos braucienos trešais ātrākais finiša laiks un 37. Junioru Pasaules čempionātā izcīnīta bronzas godalga.

“Junioru” vīriešu konkurencē 27. vietu izcīnīja Roberts Dreimanis. Savukārt Kaspars Rinks pēc pirmā brauciena ieņēma astoto vietu, taču otrajā braucienā jaunais sportists piedzīvoja kritienu.

*37. Junioru Pasaules čempionāts “Junioru” sieviešu divvietīgās ekipāžas*

|  |  |  |  |
| --- | --- | --- | --- |
| Vieta | Sportistes | Valsts | Rezultāts |
| 1. | Luisa Romanenko/Paulīne Patza | Vācija | 1:36.368 |
| 2. | Marta Robežniece/Kitija Bogdanova | Latvija | +0.049 |
| 3. | Viktorija Ziediņa/Selīna Zvilna | Latvija | +0.446 |

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456